**Pași însetați**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Voi stinge lumina din vechea cabană,

Iar ușa, cu lacăt o voi zăvorî

Plecând, pentru suflet, să-mi caut o hrană

Ce crește în cer și-ar putea coborî.

Nu caut nectarul, nu vreau nemurire,

Nu vreau nici măcar amintire să fiu

Pământului care m-a rupt din menire

Și-a vrut, muritor, în destin să mă-nscriu.

De-ar fi, în cabană, să las așteptare,

Și cântec de aripi, și urme de vis,

Voi face plecarea să pară iertare

A tot ce, în urme de pași, a închis.

Pe drumuri știute ori, poate, străine,

Voi merge condus de puterea ce-o am

În spirit, în tot ce pulsează în mine

Și-mi cere să fiu ce, odată, eram.

Nu vreau ajutorul în trageri de mână

Spre locuri pe care atâția le știu;

Vreau, singur, să pot să-mi găsesc o fântână

Ce-așteaptă-nsetată, izvor să îi fiu.